Harry Styles

White Eskimo

Styles tegi oma lauljadebüüdi koolibändiga White Eskimo, kuhu kuulusid peale tema veel kitarrist Haydn Morrise, basskitarrist Nick Clough ja trummar Will Sweeny. Poisid osalesid võistlusel "Battle of the Bands", mille nad ka võitsid.

"The X Factor"

Styles osales 2010. aastal Suurbritannia telesaates "The X Factor" üksikkandidaadina. Eelvoorus laulis ta Stevie Wonderi laulu "Isn't She Lovely" ja sai kohtunikelt positiivset vastukaja. Sellegipoolest ei õnnestunud tal kvalifitseeruda "Poiste" kategoorias. Pärast külaliskohtuniku Nicole Scherzingeri ja Simon Cowelli soovitust, pandi Styles ühte bändi koos Liam Payne'i, Zayn Maliku, Louis Tomlinsoni ja Niall Horaniga, mis lubas neil osaleda "Gruppide" kategoorias. Bänd sai saates kolmanda koha. Pärast "The X Factorit" sõlmisid nad lepingu Simon Cowelli plaadifirmaga Syco Music.

Ajutine paus ja sooloprojektid

Alates 2016. aasta märtsist on One Direction pausil, et bändiliikmed saaksid keskenduda sooloprojektidele.
31. märtsil 2017. aastal kuulutas Styles Instagramis välja uue singli nime "Sign of the Times". Laul ilmus 2017. aasta 7. aprillil ja muusikavideo tuli välja 8. mail 2017.
Styles oli 15. aprillil 2017 Ameerika Ühendriikide komöödiasarja "Saturday Night Live" muusikakülaline.
Tema soolokarjääri samanimeline debüütalbum ilmus 12. mail 2017. See tõusis paljude riikide edetabelites kiiresti esikohale, sealhulgas Suurbritannias, Ameerika Ühendriikides ja Austraalias. Albumi teine singel "Two Ghosts" avaldati 7. augustil 2017, kolmanda singli "Kiwi" muusikavideo tuli välja 8. novembril 2017.
Styles alustas "Harry Styles: Live on Tour" maailmaturneega 2017. aasta septembris. Turnee koosnes 29 kontserdist Põhja-Ameerikas, Euroopas, Aasias ja Austraalias. Väljakuulutatud kontsertidele müüdi piletid välja sekunditega. Laulja postitas oma Twitteri kontole, et on turnee edust hämmingus ning teatas, et suure nõudluse tõttu on 2018. aastaks planeeritud 60 lisakontserti, mis leiavad aset Euroopas, Austraalias, Aasias, Lõuna-Ameerikas ja Põhja-Ameerikas.
Harry Styles asendas 2017. aasta 13. detsembril James Cordenit Ameerika Ühendriikide telesaates  "The Late Late Show", sest James sai samal päeval kolmandat korda isaks ega jõudnud saate salvestusele.

Eeskujud

Harry Styles on üles kasvanud kuulates The Beatlesit, Elvis Presleyt ja The Rolling Stonesi, sest ta isa oli nende suur fänn. Need muusikud on läbi aastate Stylesi inspireerinud.

Isiklikku

Stylesi vanemad on Anne Cox ja Des Styles ja tal on vanem õde Gemma. Styles oli 7-aastane, kui ta vanemad lahutasid. Peale lahutust kolis Styles koos oma ema ja vanema õega Cheshire'i. 2013. aastal abiellus tema ema Robin Twistiga.
Harry kasuisa Robin Twist suri 2017. aasta juunis.
2011. aastal alustas Harry suhet inglise saatejuhi Caroline Flackiga, see aga tekitas laialdase meediakära nende 15-aastase vanusevahe tõttu. Styles oli sel hetkel 17 ja Flack 32. 2012. aasta jaanuaris teatas Harry Twitteris, et läks Flackiga lahku, kuid nad jäävad väga headeks sõpradeks. 2012. aasta oktoobrist 2013. aasta jaanuarini oli Harry suhtes Ameerika lauljannaga Taylor Swift. Swift kirjutas nende armuloost laulu "Style". Hiljem oli ta suhtes modell Kendall Jenneriga.